Ńdɔ̄ á fɔ̄ɔ̄ á ngábɔ̄ nâ, Absalom a ngábə́ bələ́ kál e nyəbə eyə́gan, dzwé nâ Tamar. Amnon mɔ́n Dávid a diŋí dzɔ abuí. 2A ngábə́ diŋí fɔ́ɔ́ dzɔ eyə́gan, ákyāí yə̄ nâ ǎ ngakɔn ású ngul edǐŋ tě, amú ḿból a ngábə́ ńdibí ngɔn miníngá, á ńtɔ̄á Amnon ayé, á bɔ̌ nye dzam osɔ́n. 3Amnon a ngábə́ bələ́ mvóé dzwé nâ Yonadab mɔ́n Shiméa, mǎnyāŋ Dávid, eyə́gan ḿfəfə́g fám. 4Nyé ai nyé nâ: “Amú dzé fɔ̄ɔ̄ wākód ámǒs ósə̄ ná, ǎ mɔ́n ǹkúkúmá ?” Kadá mā ? Amnon nyé ai nyé nâ: “Madiŋ Tamar, kál mǎdzāŋ Absalom.” 5Yonadab nyé ai nyé nâ: “Kələ́ bómbō ênɔ̌ŋ, ó və̄nge okɔ̌n, ngə́ ésōá ā sɔ́ wa bəbə, ó kad nyé nâ: “Ma kogolan ai wa, kál dzama Tamar é zu tə́ ma və́ bídí, á kómōzán ma ǹnam mə dí wá á mɔ́ móé.” 6Ńdɔ fɔ́ɔ́ Amnon a ngákə bómbō á sí və anə́ é mod ǎ kɔn, á sɔ́ ńkūkúmá á ngāsɔ́ naa a zu nyé bəbə, nyé ai ǹkúkúmá naa: “Makogolan, dzoége tə́ kál dzama Tamar é zu ma və́ bīdí, á yam byá á mís máma, mə́ di bidí yā mɔ́ móé.” 7Dávid a lómó fɔ̄ɔ̄ nə̄ bə́ kə kǎd Tamar nâ: “Kələ́ á ndá nyɔ́ ndóm Amnon, ó yam nyé bīdí.” 8Tamar a kə́ə́ á ndá ndōm Amnon yǎ á ngábə́ bô á énɔ̌ŋ, a nɔŋɔ́ óvug, ǎ ngafug, ó ńtɔ̄á ńkɔn ǹkɔn, ńdɔ a ngáyáŋ məkali á mís móé. 9A soé mə́sə̄ ésōā, a kə́ nyé tə́le, Amnon təge dǐŋ dī nyé nâ: “Kúlígán é bod bə́sə̄ bə́ nə́ hālá á ńsəŋ.” Á kwí bod bə́sə̄ bə́ ngáman kwí, 10Amnon nyé ai Tamar nâ: “Zǎg ai bidí á étun ndá mū, mə́ dī mɔ́ móe.” Tamar a nɔŋɔ́ bídí á ngāyám bī, a kə́ə́ və́ ndóm dzīē Amnon á étun ndá. 11Á kə a ngákə̄ nyé və̄ bīdí, a ladá fɔ̄ɔ̄ nyé nyé nâ: “Zǎg bī bómbó ǎ kál dzam.” 12Nyé ai nyé nâ: “Təge, ǎ ndóm dzam, tə wabɔ ma nálā, édílī tē lə́ sə́ kig sósōó á Ísraɛ̂l; tə wabɔ akyaí dzam ósɔ́n tē.